KWM ปักธงรายได้ปี 65 โต 15% รับแรงหนุน “สินค้าเกษตร” ลุยลงทุน 3 บ.ย่อยหนุนมูลค่าเพิ่ม
KWM ตั้งเป้าหมายรายได้ปี 65 เติบโต 15% รับแรงหนุนภาคเกษตรโตต่อเนื่องจากปัจจัยสภาพอากาศที่เอื้ออำนวยและการสนับสนุนจากภาครัฐ พร้อมเดินหน้าลงทุน 3 บ.ย่อยเพิ่มมูลค่าธุรกิจ
KWM ตั้งเป้าหมายรายได้ปี 65 เติบโต 15% รับแรงหนุนภาคเกษตรโตต่อเนื่องจากปัจจัยสภาพอากาศที่เอื้ออำนวยและการสนับสนุนจากภาครัฐ พร้อมเดินหน้าลงทุน 3 บ.ย่อยเพิ่มมูลค่าธุรกิจ
28 ก.พ. 2565

นายเอกพันธ์ วนโกสุม ประธานกรรมการบริหาร บริษัท เค.ดับบลิว.เม็ททัล เวิร์ค จำกัด (มหาชน) หรือ KWM ตั้งเป้าการเติบโตของรายได้ในปี 2565 เพิ่มขึ้น 10-15 % เมื่อเทียบกับปีที่ผ่านมา โดยเปิดเผยถึงแนวโน้มการเติบโตของอุตสาหกรรมการเกษตรในปี 2565 ว่า ธุรกิจการเกษตรยังคงมีอัตราการเติบโตอย่างต่อเนื่อง จากสภาพอากาศที่เอื้ออำนวย และการดำเนินนโยบายด้านการเกษตรที่ต่อเนื่องของภาครัฐ ส่งผลให้เกิดแรงขับเคลื่อนในการใช้สินค้าเครื่องจักรและอุปกรณ์การเกษตรยังคงเพิ่มสูงขึ้น โดยจะเห็นจากดีมานด์การใช้กลุ่มเครื่องจักรและอุปกรณ์เกษตร ที่มีความต้องการใช้เพิ่ม รวมถึงราคาสินค้าที่ปรับตัวในทิศทางที่ดีขึ้น
ขณะเดียวกัน เพื่อเป็นการสร้างมูลค่าเพิ่มทางธุรกิจ บริษัทฯได้มีการต่อยอดการลงทุนใหม่ เพื่อสร้างการเติบโตรอบใหม่ (New S-curve) ให้กับบริษัทฯในอนาคตควบคู่กับธุรกิจเกษตร ซึ่งเป็นธุรกิจหลัก (core business) ผนวกกับการเดินหน้าขยายการลงทุนภายใต้ 3 บริษัทย่อย ประกอบด้วย
1.บริษัท เคดับบลิวเอ็ม แคนนาบิเทค จำกัด ดำเนินให้บริการสกัดสารจากพืชสมุนไพรไทย กัญชา-กัญชง ด้วยเครื่องสกัดสารด้วยระบบ SUPERCRITICAL FLUID CO2 EXTRACTION และปัจจุบันบริษัทฯได้พัฒนาเครื่องสกัดเป็นรุ่นที่2 KWM EXTRACTOR 2.0 ภายใต้รูปแบบการสกัด Supercritical CO2 Extraction (ในกลุ่มธุรกิจ SOIL – OIL – EXTRACTION ) โดยตั้งเป้าที่จะติดตั้งเครื่องสกัด ทั้งหมด 20 เครื่องในปีนี้
2.บริษัท แล็บแอคทีฟ จำกัด ซึ่งเป็นบริษัทร่วมทุน JV ที่บริษัทฯถือหุ้นในสัดส่วน 51% เพื่อดำเนินธุรกิจการสกัด แปรรูปวัตถุดิบที่ได้จากพืชผลทางการเกษตร และจำหน่ายผลิตภัณฑ์สำหรับใช้ในอุตสาหกรรมเครื่องสำอางและสกินแคร์ ในรูปแบบ OEM
3.บริษัท เคดับบลิวเอชบี จำกัด หรือ KWHB ซึ่งเป็นบริษัทร่วมทุน (JV) โดย KWM ถือหุ้นในสัดส่วน 51 % และกลุ่มพันธมิตรภายใต้บริษัท เฮมพ์บิซ จำกัด ซึ่งปัจจุบันอยู่ระหว่างก่อสร้างโรงงาน และการติดตั้งเครื่องสกัด โดยเบื้องต้นคาดว่าโรงงานดังกล่าวจะแล้วเสร็จ และสามารถเดินเครื่องสกัดสารสำคัญจากพืชสมุนไพรไทย ได้ในครึ่งปีแรก2565 และคาดว่าจะสามารถนำสารสกัดที่ได้ไปพัฒนาเป็นผลิตภัณฑ์ต่างๆ ในกลุ่มสินค้าประเภทเครื่องสำอาง อาหารเสริม ยา เครื่องดื่ม และอื่นๆได้ทันที